**ПРАВИЛНИК О ОРГАНИЗОВАЊУ И СПРОВОЂЕЊУ СМОТРЕ ХОРОВА И ОРКЕСТАРА УЧЕНИКА ОСНОВНИХ ШКОЛА**

**Члан 1.**

Овим правилником регулишу се категорије хорова и оркестара основних школа, циљ и задаци смотри, нивои, организација и спровођење смотри, пропозиције, вредновање и награђивање хорова/оркестара, финансирање, праћење и извештавање о одржаним смотрама.

**Члан 2.**

**Предвиђене категорије хорова су:**

1. *Хор ученика млађег узраста*- од 20 до 50 певача, од првог до четвртог разреда oсновне школе.

2. *Хор ученика старијег узраста*- од 30 до 60 певача, од петог до осмог разреда основне школе.

3. *Хор ученика малих школа* (основне школе које броје до 350 ученика)- има певаче узраста од првог до осмог разреда.

4. *Хор ученика основне музичке школе*- од 20 до 50 певача.

НАПОМЕНА:

У СВАКОЈ категорији уколико школа није у могућности да изведе ученике одговарајућег узраста ДОЗВОЉАВА се учешће старијих ученика до 20 % од укупног броја ученика у хору.

**Предвиђене категорије оркестара су:**

1. *Оркестар ученика млађег узраста* - треба да има најмање 10 чланова, узраста од првог до четвртог разреда основне школе.

2. *Оркестар ученика старијег узраста* - треба да има најмање 10 чланова, узраста од петог до осмог разреда основне школе.

3. *Оркестар ученика малих школа* (основне школе које броје до 350 ученика) - може да има до 10 ученика, од првог до осмог разреда.

4. Оркестар ученика основних музичких школа (IV категорија)

5. Мали инструментални састави од ( 4 до 8 чланова) V категорија

**Члан 3.**

**Циљ и задаци смотри су:**

1. афирмација образовно-васпитног рада, постигнућа ученика и подизање квалитета образовања
2. јавно представљање способности, склоности, умења, знања и вештина хорова/оркестара
3. вредновање и рангирање нивоа постигнућа хорова/оркестара.

**Члан 4.**

**Смотре хорова/оркестара организује се следећим нивоима:**

1. градска/окружна смотра
2. републичка смотра

**Члан 5.**

Окружну/градску смотру организују школе и Удружење музичких и балетских педагога Србије, у сарадњи са школским управама Министарства просвете, науке и технолошког развоја (даље: Министарство).

Градску смотру за град Београд организује Удружење музичких и балетских педагога Србије.

Републичку смотру организује Удружење музичких и балетских педагога Србије, у сарадњи са Министарством.

**Члан 6.**

Начин вредновања резултата и рангирање хорова/оркестара школа на смотрама обавља комисија коју образује организатор. Комисију чине најмање три члана.

Окружну/градску комисију образују Удружење музичких и балетских педагога Србије на предлог актива наставника.

Републичку комисију образује Удружење музичких и балетских педагога Србије, а најмање један члан је представник Министарства.

Резултати смотри су јавни и објављују се на огласној табли школе у дану одржавања смотри.

Наставник и школа могу да поднесу жалбу на вредновање резултата комисији одмах по објављевању резултата .

Комисија је дужна да, по објављеним резултатима размотри жалбу и о томе обавести подносиоца.

Коначна ранг листа сачињава се после разматрања жалби и доношења решења, а објављује се на огласној табли и сајту.

Све накнадне жалбе, које се односе на смотре, подносе се Удружењу музичких и балетских педагога Србије.

На окружним/градским смотрама хорови/оркестри могу да освоје:

- прво (од 90 до 100 поена),

- друго (од 80 до 89,99 поена) или

- треће место (од 70 до 79,99 поена).

1. Хорови/оркестри који освоје прво место на градској/окружној смотри, пласирају се на републички ниво смотри број првих награда није ограничен.

Хорови/оркестри који имају исти број бодова деле одговарајуће исто место.

Хорови/оркестри који на републичкој смотри освоје прво, друго и треће место добијају од организатора диплому за освојену награду, или диплому за учешће.

Диригенти хорова/оркестара од организатора добијају признања.

Удружење музичких и балетских педагога Србије, као организатор, може да утврди и друге врсте награда учесницима смотри, као и награде донатора и спонзора.

Дипломе до републичког нивоа потписује представник Удружења музичких и балетских педагога Србије, односно представник школске управе и директор школе домаћина, а на републичком нивоу, министар просвете и председник Удружења музичких и балетских педагога Србије.

**Члан 7.**

Средства за превоз ученика на републичку смотру обезбеђује се у буџету јединице локалне самоуправе.

**Члан 8.**

Организатор смотри електронским путем доставља Министарству извештај о резултатима за све нивое смотре, у року од седам дана по одржаним смотрама, на основу упутства које им доставља Министарство.

Резултати смотри се објављују на сајту Удружења музичких и балетских педагога Србије.

ПРЕДСЕДНИК УДРУЖЕЊА

Ред. Проф. Војислав Аврамовић